SKRIFTLIG FORESPØRGSEL E-2676/02

af Paul Rübig (PPE-DE) til Kommissionen

(24. september 2002)

Om: Opfølgningsmeddelelse til grønbogen om EU's forbrugerbeskyttelse

Kommissionen offentliggjorde i juni 2002 meddelelsen Opfølgningsmeddelelse til grønbogen om EU's forbrugerbeskyttelse(1), hvori der gives løfte om udarbejdelse af et rammedirektiv om rimelig handelspraksis.

Kommissionen agter imidlertid at begrænse det planlagte rammedirektiv til området Business to Consumer (B2C). Man drøfter en generalklausul, der består af fastlæggelse af, om der foreligger urimelig handelspraksis og en forbrugerskadetest. Ved at begrænse sig til B2C-området opstår forskelligartede

rimelighedskriterier, dels for B2C-området men dels også for området Business to Business (B2B), der fortsat fastlægges nationalt. For de delområder af B2C-området, der ikke omfattes af rammedirektivet, skal desuden princippet om gensidig anerkendelse gælde.

Kommissionen giver desuden tydeligt udtryk for, at der ved dette planlagte rammedirektiv vil være tale om et direktiv med minimumskrav, og at medlemsstaterne derfor kan være strengere.

Hvordan agter Kommissionen at modvirke denne potentielt skadelige udvikling ud fra et virksomhedssynspunkt og under hensyntagen til det indre markeds enhed? Hvori vil bidrag til det planlagte rammedirektiv vedrørende større retssikkerhed hhv. harmonisering af konkurrencebetingelserne bestå? Vil der med den foreslåede løsning efter erhvervslivets opfattelse blive afskaffet barrierer i det indre marked, og vil retssituationen derved blive klarere?

(1) KOM(2002) 289.

Svar afgivet på Kommissionens vegne af David Byrne

(24. oktober 2002)

Kommissionen har i grønbogen om EU's forbrugerbeskyttelse(1) fremsat tanker om en harmonisering af den nationale lovgivning vedrørende rimelig handelspraksis i det indre marked. I opfølgningsmeddelelsen står: et rammedirektiv bør medføre: maksimal harmonisering [og] anvendelse af princippet om gensidig anerkendelse og kontrol i oprindelseslandet (principperne for det indre marked). Det er derfor ikke rigtigt at sige, at et eventuelt rammedirektiv kun fastlægger minimumskrav, som medlemsstaterne kan skærpe.

Endvidere fremhæves Kommissionens holdning i del III i bilaget til meddelelsen på side 19, med en kombination af tilstrækkelig harmonisering og anvendelse af principperne om gensidig anerkendelse og oprindelsesland (som bør knæsættes i rammedirektivet) vil forskellige tolkninger i forbindelse med retspraksis på nationalt plan ikke medføre en opsplitning af det indre marked.

Med overvejelserne om et eventuelt rammedirektiv ville de punkter, hvor det ærede medlem er bekymret, blive afhjulpet, ved at lovgivningen inden for dette område øger retssikkerheden, skaber ensartede konkurrenceforhold og fjerner hindringer for handel i det indre marked.

Med hensyn til omfanget af et eventuelt rammedirektiv, vil Kommissionen ikke foreslå, at alle spørgsmål vedrørende business-to-business (B2B) dækkes, da man i høringen efter grønbogen ikke har givet udtryk for et behov herfor.

Endelig kan Kommissionen bekræfte, at den agter at foreslå, at princippet om gensidig anerkendelse inden for området rimelig handelspraksis anvendes på de B2C-transaktioner, der ikke harmoniseres som følge af et eventuelt direktiv. Formålet med høringen er at få synspunkter om de spørgsmål, der nødvendiggør en harmonisering, og om de spørgsmål, som kan behandles i overensstemmelse med princippet om gensidig anerkendelse.

(1) KOM(2001) 531 endelig udg.